《哨遍·太皞司春》
金朝·董解元

太皞司春，春工著意，和气生旸谷。十里芳菲，尽东风，丝丝柳搓金缕。渐次第，桃红杏浅，水绿山青，春涨生烟渚。九十日，光阴能几？早鸣鸠呼妇，乳燕携雏。乱花满地，任风吹、飞絮濛空有谁主？春色三分，半入池塘，半随尘土。
满地榆钱，算来难买春光住。初夏永，薰风池馆，有藤床冰簟纱厨，日转午。脱巾散发，沉李浮瓜，宝扇摇纨素。着甚消磨永日，有扫愁竹叶，侍寝青奴。霎时微雨送新凉，些少金风退残暑。韶华早，暗中归去。